Polisie skiet op musikant | Maroela Media
'n Saak van poging tot moord is teen die polisie aanhangig gemaak nadat hulle glo in die vroeë oggendure op 'n bekroonde sanger in Midrand, Gauteng, geskiet en hom gewond het.
Khulan Morule, ook bekend as Khuli Chana, 'n 31-jarige kletsrymer wat al verskeie toekennings vir sy musiek ontvang het, is deur beamptes van 'n ongemerkte polisieminibus geskiet.
Khuli het by die Caltex-vulstasie in New Road stilgehou om koffie te kry voor 'n vertoning. Hy het die vulstasie verlaat en verby die ongemerkte minibus gery, toe daar onverwags op hom geskiet is.
Volgens Brig. Neville Malila, 'n polisiewoordvoerder, wou die beamptes Khuli se voertuig voorkeer, maar hy het nie gestop nie. "Beamptes wat by die afrit gestaan het, het in die pad getaan en wou die voertuig van die pad af trek. Die voertuig het nie gestop nie en twee waarskuwingskote is gevuur," het Malila gesê.
Refiloe Ramogase, Khuli se agent, het gesê die koeëls het gelukkig slegs sy voertuig se sitplekke getref, maar dat skrapnel hom in die rug en vinger getref het. Hy sê die polisie het Khuli glo vir 'n misdadiger aangesien. "Daar het glo vroeër 'n ontvoering plaasgevind en die ontvoerder se voertuig het min of meer soos Khuli s'n gelyk," het Ramogase gesê.